**LGBTQ คืออะไร?**

LGBTQ เป็นคำที่หมายถึงกลุ่มเพศทางเลือก ไม่ว่าจะเป็นเลสเบี้ยน เกย์ ไบเซ็กชวล ทรานเจนเดอร์ เควียร์ ที่ไม่ใช่กลุ่มเพศตามเพศสภาพหรือ Cisgender (เช่น ผู้หญิงที่เป็นผู้หญิงทั้งกายและใจไม่ได้อยากเป็นผู้ชายหรือเพศอื่นๆ) โดยบางคนก็เรียก LGBT บ้าง บางคนก็เรียก LGBTQ หรือ LGBTQA ก็มี แต่โดยรวมแล้วก็หมายถึงกลุ่มคนเพศทางเลือกนั่นเอง โดยตัวอักษรเหล่านี้ก็ย่อมาจากสมาชิกในกลุ่ม คือ

**L**esbian เลสเบี้ยน หรือว่าผู้หญิงที่ชอบผู้หญิงด้วยกัน

**G**ay เกย์ คือผู้ชายที่ชอบผู้ชาย แต่บางคนก็กล่าวรวมว่าคือคนที่ชอบเพศเดียวกัน (homosexual)

**B**isexual คนที่ชอบทั้งผู้ชายและผู้หญิง (สังเกตว่า Bi หมายถึง 2 นั่นเอง)

**T**ransgender คนข้ามเพศ คือผู้หญิงที่มีจิตใจเป็นผู้ชาย ผู้ชายที่มีจิตใจเป็นผู้หญิง เรียกสั้นๆ ว่าทรานส์

**Q**ueer เควียร์เป็นการเรียกกว้างๆ หมายถึงกลุ่มคนที่ไม่ได้มีเพศตามขนบสังคมทั่วไป ไม่จำกัดกรอบ

Note: จริงๆ แล้วคำว่า queer ในพจนานุกรมหมายถึงแปลก เพราะคนกลุ่มเพศทางเลือกมักจะถูกล้อและดูถูก คำว่าเควียร์ก็เริ่มมาจากการดูถูกจนกระทั่งยุคหลังคนกลุ่มเควียร์หันมาจำกัดตัวเองว่าเป็นเควียร์เพื่อโชว์ว่าเขาสามารถจำกัดความคำนี้ให้กับตัวเองได้โดยไม่ได้เป็นคำดูถูกอีกต่อไป (แสลงภาษาอังกฤษเรียกว่า own it! หมายถึงภูมิใจ มั่นกับสิ่งที่ตัวเองเป็นหรือมี แปลตรงๆ ก็พราวด์กับสิ่งนั้นนั่นเอง)

และธงสีรุ้งยังเป็นสีสันที่แสดงถึงความหลากหลายและได้ถูกนำมาใช้เป็นสัญลักษณ์ของกลุ่ม LGBT ซึ่งออกแบบโดย Gilbert Baker ศิลปินที่เป็นชาวสีรุ้งเช่นเดียวกัน โดยแต่ละสี ในธงนั้นต่างก็มีความหมายแตกต่างกันออกไป

สีแดง คือ **Life** หรือ ชีวิต  
สีส้ม คือ **Healing** หรือการเยียวยา  
สีเหลือง คือ **The Sun** หรือดวงอาทิตย์/แสงสว่าง  
สีเขียว คือ **Nature** หรือ ธรรมชาติ  
สีน้ำเงิน คือ **Art** หรือ ศิลปะ  
สีม่วง คือ **Spirit** หรือ จิตวิญญาณของ LGBT

เราจะเห็นธงสีรุ้งนี้ประดับประดาตามเมืองต่างๆ ในเดือนมิถุนายน และในเดือนนี้อีกหนึ่ง activity ที่สำคัญและถือเป็นสีสันของเมืองก็คือ **Pride Parade** ซึ่งถือเป็นการเฉลิมฉลองและเป็นการระลึกถึง**เหตุการณ์จลาจลสโตนวอลล์ (Stonewall Riots)**ระหว่างตำรวจกับกลุ่ม LGBT ในปี 1969 และนั่นก็เป็นจุดเริ่มต้นที่ทำให้ชาวสีม่วง ออกมาเคลื่อนไหวเพื่อสิทธิและเสรีภาพ แสดงให้เห็นถึง **Gay Power!**เป็นครั้งแรกในประวัติศาสตร์

**ทำความรู้จักกับ LGBTQ+**

L – Lesbian เลสเบี้ยนเป็นคำเรียกของคนที่เป็นหญิงรักหญิง ซึ่งสามารถเป็นได้ทั้งในความหมายที่ว่าทอมกับดี้ที่บ้านเรามักใช้เรียกกับผู้หญิงคนหนึ่งที่ทำตัวห้าวๆ ตัดผมสั้น รัดหน้าอกให้แบนเหมือนผู้ชาย มีท่าทางเหมือนผู้ชายกับกับคนรักของเขาที่เป็นผู้หญิงทั่วไปแต่ชอบคนเพศเดียวกัน กับอีกประเภทที่เป็นหญิงรักหญิงแต่ไม่จำเป็นต้องแสดงออกว่าคนหนึ่งเป็นชายก็ได้

G – Gay เกย์ คือสถานภาพของชายรักชาย คำว่าเกย์ในความหมายที่แท้จริงไม่ได้หมายความว่าผู้ชายที่แต่งตัวเป็นหญิงแล้วชอบผู้ชาย แต่จะหมายถึงว่าผู้ชายที่ทำตัวภายนอกเหมือนกับผู้ชายทั้งแท่งแต่มีลักษณะการชอบความรักในเพศเดียวกัน ไม่รู้สึกชอบในเพศหญิงหากต้องการได้มาเป็นแฟนหรือคู่ครองก็ต้องการผู้ชายมากกว่า จะไม่ค่อยเปลี่ยนแปลงลักษณะตัวเองเหมือนกับกะเพยหรือตุ๊ดแต่อาจมีการแสดงออกเรื่องท่าทางบ้าง

B – Bisexual – เป็นกลุ่มคนที่สามารถชอบได้ทั้งผู้ชายและผู้หญิง การแสดงออกของกลุ่มที่คนไทยเรียกว่า ไบ จะแสดงออกด้วยความเป็นตัวเองคือถ้าเป็นผู้ชายก็แสดงออกว่าตนเองเป็นชายแต่สามารถชอบในฐานะคนรักหรือมีความสัมพันธ์ได้กับทั้งเพศชายและเพศหญิงไม่ได้กำหนดว่าต้องเป็นเพศตรงข้ามหรือเพศเดียวกันเท่านั้น

T – Transsexual – ความหมายคือคนที่เกิดมาโดยการมีเพศธรรมชาติซึ่งก็หมายถึงว่ามีอวัยวะที่แสดงออกว่าตนเองเพศอะไร แต่ในใจกลับรู้สึกว่าตนเองไม่ต้องการเป็นเพศนี้ต้องการเปลี่ยนแปลงให้ตัวเองเป็นเพศอย่างที่ใจต้องการ บ้านเราจะเรียกกลุ่มคนลักษณะนี้ว่า ลักษณะเพศไม่ตรงกับเพศกำเนิด เช่น กะเทยที่ต้องการแปลงเพศให้ตัวเองเป็นผู้หญิง เป็นต้น

Q- Queer – เป็นกลุ่มบุคคลสุดท้ายที่หมายถึงว่าจะชอบเพศอะไรก็ได้ในบรรดา LGBTQ+ ไม่ว่าจะเป็นผู้ชาย ผู้หญิง ทอม ดี้ เลสเบี้ยน เกย์ กะเทย ถ้าหากถูกใจก็คือชอบได้ทั้งหมด

**LGBT**

เชื่อว่าหลาย ๆ ท่านน่าจะทราบว่าตัวย่อ LGBT มีความหมายว่าอย่างไร แต่ก็ขอเขียนความหมายไว้เพื่อจะได้เข้าใจไปในทิศทางเดียวกัน LGBT นั้นเป็นการรวบเพศต่าง ๆ ที่นอกเหนือจากหญิงและชาย มารวมไว้ในคำ ๆ เดียว นั่นคือ เลสเบี้ยน (L), เกย์ (G), ไบเซ็กส์ชวล (B), ทรานส์เจนเด้อร์ (T)

สาเหตุที่ไม่สามารถแปลคำว่า bisexual และ transgender ได้เนื่องจากตัวผู้เขียนไม่เข้าใจลึกซึ้งถึงความหมายและภาษาไทย อีกทั้งเมื่อหาความหมายในอินเตอร์เน็ต ความหมายที่ได้ก็ยังไม่สามารถอธิบายได้ด้วยคำ ๆ เดียวอย่าง ชาย, หญิง ด้วยเหตุนี้จึงต้องรบกวนผู้อ่านไปอ่านบทความของคุณ miranda เรื่อง “เพศที่สามกับความรัก - | ตอนที่ 1 : สิทธิที่จะมีรักมักไม่มี?” ที่ให้คำจำกัดความเกี่ยวกับเรื่องนี้เพื่อใช้อ้างอิงต่อ ๆ ไปในบทความนี้

ประเด็นที่จะนำมาคุยกันก็คือ หลาย ๆ เคยสังเกตมั๊ยครับว่าเมื่อเรามี คนรู้จัก. เพื่อนร่วมงาน หรือใครก็ตามรอบ ๆ ตัวเราที่มีเพศในกลุ่มนี้ สิ่งหนึ่งที่เราสามารถสังเกตได้ก็คือ การวางตัว ของคนรอบข้างที่มีต่อ LGBT จะแตกต่างกันออกไป เมื่อเทียบกับเพศที่มีมาก่อนอย่าง หญิง และ ชาย หลายคนอาจเกิดคำถามว่า ต่างกันอย่างไร เรื่องมันเริ่มจากตรงนี้ครับ

ในสังคมทุกสังคมจะมีสิ่งหนี่งที่เรียกว่า “norm” ที่แปลว่า บรรทัดฐาน (กฎซึ่งกลุ่มใช้สำหรับแยกแยะค่านิยม ทัศนคติและพฤติกรรมที่เหมาะสมและไม่เหมาะสม กฎดังกล่าวอาจบอกอย่างชัดเจนหรือเป็นนัยก็ได้ ผู้ที่ไม่ปฏิบัติตามบรรทัดฐานของสังคมอาจได้รับการลงโทษอย่างรุนแรง ซึ่งอาจนำไปสู่การกีดกันออกไปจากกลุ่ม ที่มา wikipedia)

สิ่งที่สอง คือ “value” ที่แปลว่า ความโน้มเอียงหรือแนวทางที่คนจะปฎิบัติตนไปในแนวทางใดแนวทางหนึ่ง (ที่มา อินเตอร์เน็ต)

ในสังคมไทยเราจะมีการปฎิบัติตัวสำหรับเพศที่มีมาก่อนอย่างชายและหญิง ที่เรียกว่า สุภาพบุรุษ และ สุภาพสตรี ถึงแม้ว่าในปัจจุบันนั้น เราอาจจะไม่เห็นตัวอย่างที่ชัดเจนของทั้งสองอย่าง แต่คนไทยที่เกิดมาย่อมรับรู้และเข้าใจในกรอบความคิดที่ว่าการเป็น “สุภาพบุรุษ” หรือ “สุภาพสตรี” นั้นเป็นอย่างไร

สำหรับเพศที่มาใหม่อย่าง LGBT นั้น การเป็น “สุภาพตัวพระ”, “สุภาพตัวนาง” หรือ “สุภาพตัวควบ” ยังคงเป็นคำถามสำหรับคนทั่วไปอยู่ ไม่ใช่แค่ในทางที่สังคมมีปฎิสัมพันธ์กับ LGBT แต่ยังรวมถึงการที่ LGBT มีปฎิสัมพันธ์ต่อสังคมด้วยเช่นกัน แม้กระทั่ง LGBT รุ่นเก๋า หรือ รุ่นป้า เองก็ไม่ได้บอกกับสังคมว่า ถ้าคุณอยากให้เกียรติกัน ควรจะทำอย่างนี้ ๆ นะ แต่จะเป็นที่รู้กันในหมู่คนรู้จัก, เพื่อน, คนร่วมอาชีพ ว่า เออ มันชอบอะไร ไม่ชอบอะไร ซึ่งเมื่อเทียบกับเพศที่มีมาก่อนอย่าง ชาย และ หญิง การรับรู้เรื่องเหล่านี้เป็นที่เข้าใจตาม norm และ value ที่สังคมได้กำหนดไว้

ประเด็นต่อมา เมื่อ norm และ value ไม่ชัดเจนแล้วส่งผลให้ “เพศสภาพ” โดยเฉพาะของกลุ่มที่ยังไม่แปลงเพศเกิดความซับซ้อนมากขึ้นไปอีก เรามักจะเข้าใจว่า “ตัวเป็นชาย ใจเป็นหญิง” แต่ในขณะเดียวกัน ในชีวิตของเราย่อมเคยได้ยินคำว่า “อย่าลองดีกับตุ๊ด/กระเทย” หรือ คลิปต่าง ๆ ตามอินเตอร์เน็ต ซึ่งเมื่อคุณโกรธ คุณเลือกที่จะใช้ “เพศสภาพ” ตามที่ติดตัวมา ไม่ใช่เพศที่อยู่ในจิตใจ เพื่อความเข้าใจ ผู้อ่านจะรู้สึกได้ว่า เวลาผู้หญิงโกรธ กับ กระเทย/ตุ้ด โกรธ มันต่างกันมั๊ยครับ และคุณคิดว่ามันควรจะเหมือนกันมั๊ยในความรู้สึกคุณ (ในอีกมุมหนึ่งก็สามารถเข้าใจได้ว่า การที่ ตุ๊ด/กระเทย ใช้เพศสภาพ อาจเป็นเพื่อการป้องกันตัวก็ได้เช่นกัน แต่ก็ยังมีข้อขัดแย้งตามที่กล่าวไว้ข้างต้นว่า “ตัวเป็นชาย ใจเป็นหญิง”)

อีกทั้งเมื่อ “เพศสภาพ” ไม่ตรงกับ “จิตใจ” เรื่องของ “การล่วงละเมิดทางเพศ” (sexual harassment ต่อไปนี้ขอเรียกสั้น ๆ ว่า “ฮาราส”) ก็ยากเช่นกัน สมมติครับว่า ถ้าคุณเป็น เกย์ การที่คุณไปจับมือ ผู้ชายที่ชอบผู้หญิง ถึอว่าฮาราสมั๊ยครับ ถ้าคุณบอกว่า “โอ๊ย ผู้ชายเค้าไม่คิดมากเรื่องนี้หรอก” เราจะมั่นใจได้อย่างไรครับว่า ผู้ชายทุกคนรู้สึกอย่างนี้ คนเกลียดตุ๊ด/กระเทย ยังมีให้เห็นอยู่หรือไม่ อาจจะไม่ชัดเจนแต่เป็นอคติในการทำงาน การแสดงออก การได้รับการยอมรับ

ในกรณีในที่ทำงาน ลองนึกภาพ ทิมคุ้ก ซีอีโอแอปเปิ้ล จับมือพนักงาน ผู้หญิง นี่ถือว่า ฮาราส มั๊ยครับ แล้วถ้าเป็นผู้ชายละครับ ฮาราส มั๊ย จริงอยู่ว่าตัวอย่างนี้อาจจะดูเป็นไปได้ยาก งั้นเอาใหม่ ลองนึกว่าเรากำลังดูละครหลังข่าวก็ได้ครับ ในสภาพที่พนักงานมีความกดดันทางฐานะทางเศรษฐกิจ หรือ เรื่องส่วนตัว เช่น นาย จอน เป็นแรงงานต่างด้าวที่แอบเข้ามา กับแฟนสาว จิ้ม แต่มาเจอเจ้านายเป็นตุ้ด และต้องยอมเสียความบริสุทธิ์เพราะความจำเป็นบังคับ (น้ำเน่าไปมั๊ย ลองมองดูรอบตัวคุณเองสิครับว่ามีผู้หญิงในกรณีนี้บ้างมั๊ย)

ในกรณีของผู้ที่แปลงเพศ ถ้าคุณมีความรักกับผู้ชายที่ชอบผู้หญิง คุณจะบอกเค้าเมื่อไหร่ครับ บอกก่อนหรือรอใหัรักกันก่อนแลัวค่อยบอก จุดไหนครับถึงจะเรียกได้ว่า “ยุติธรรมในความรู้สึกของทั้งสองฝ่าย”

เรื่องต่อมา คือ “ฐานะทางเพศ” อันนี้ขอใช้เฉพาะบทความนี้เท่านั้นครับ ถ้าสมมติว่า เพศชาย มีฐานะทางเพศ เป็น “ร่ำรวย” เราจะเห็นได้ว่าเมื่อหลายสิบปีก่อน ผู้หญิงนั้นมีฐานะทางเพศ “จน” ครับ แต่พวกเธอก็ต่อสู้เรื่อยมาจนตอนนี้เรียกได้ว่า เลื่อนมาเป็น “ชนชั้นกลาง” แล้ว

สิ่งหนึ่งที่พิสูจน์เรื่อง “ฐานะทางเพศได้ชัดเจน” ในสังคมไทยได้ดีก็คือ นาย กับ นาง ครับ เราจะสังเกตได้ว่า คำที่เราใช้กับผู้ที่มีต่ำแหน่งสูงกว่าในที่ทำงาน คือ นาย ซึ่งใช้ได้กับทั้งผู้ชายและผู้หญิง เราจะพูดกันว่า “นายสั่งมา” “นายให้มาบอกว่า” ฯลฯ แต่คำว่า นาง กลับถูกนำไปใช้ในการแสดงความรู้สึกที่แตกต่างกัน เช่น การเอ่ยถึงผู้หญิงในบทสนทนา “นางแต่งตัวปังมาก” “นางบอกไม่ชอบ แต่กวาดเรียบ”

ซึ่งตอนนี้ผมก็เชื่อว่า LGBT กำลังอยู่ในฐานะ “จน” อยู่ครับ พวกคุณยังคงต้องต่อสู้อีกนาน ในการที่จะให้ความรู้ความเข้าใจ และการยอบรับในสังคมมากกว่านี้

“การแต่งงานกันได้อย่างถูกต้องตามกฎหมายอาจไม่ใช่ก้าวที่ยิ่งใหญ่

แต่เป็นก้าวแรกของก้าวที่เหลือ”

**ข่าว & บทความ**

**……………………………………………………………………………………………….......**

**สังคมไทยยอมรับ LGBT แบบมีเงื่อนไข**

**กำแพงปิดกั้นความหลากหลายทางเพศ ในมุมมองของครูเคท**

“การเปิดเผยตัวเองมันต้องแลกบางอย่างในชีวิตเขา ถ้าเขาเปิดเผยตัวเองว่าเป็น LGBT ต้องพบกับแรงต้าน คนไม่สนับสนุน หรือคนที่ไม่ชอบอัตลักษณ์ทางเพศแบบนี้ มันมีผลกระทบต่อชีวิตประจำวัน ทำงานกับเพื่อนร่วมงานที่ไม่ชอบเพราะเป็นกระเทยหรือเป็นเกย์ ก็มีผลต่อสภาพ บางที่ก็มีผลต่อการประเมิน ขั้นเงินเดือน ประเมินตำแหน่งหน้าที่การงาน”

แม้ทุกวันนี้ ภาพของประเทศไทยจะดูมีเสรี เปิดกว้างให้กับเพศที่ 3 หรือเพศทางเลือก พบ LGBT ได้ทั่วไป ไม่ต้องหลบซ่อน แต่ในความเป็นจริงแล้ว สังคมไทยกลับยังมีพื้นที่ที่ปิดกั้น และไม่ได้เปิดออก ยอมรับคนเหล่านี้อย่างเต็มที่ หรือแม้จะมีการยอมรับ ก็เป็นการยอมรับอย่างมี ‘เงื่อนไข’

The MATTER คุยกับครูเคท คทาวุธ ครั้งพิบูลย์ นักเคลื่อนไหวด้าน LGBT ถึงปัญหาที่ LGBT ต้องเผชิญในสังคม การทำงาน การถูกปิดกั้น และการเคลื่อนไหวเพื่อผลักดันกฎหมายคุ้มครอง LGBT ในประเทศไทยว่าปัญหา และกำแพงที่ความหลากหลายทางเพศต้องเจอคืออะไร

**สังคม LGBT ในแวดวงการศึกษาในปัจจุบันได้รับการยอมรับมากน้อยแค่ไหน**

พอมันเป็นแวดวงวิชาชีพ คนก็จะยึดติดอยู่กับการแบ่งแยกเพศแบบชัดเจน เพราะมันทำให้คนเข้าไปอยู่ในระบบระเบียบ อยู่ในความตกลงขององค์กรได้ง่าย เช่นองค์กรมีชุดยูนิฟอร์มแบบผู้ชาย ผู้หญิง คนที่มีหลากหลายทางเพศก็อาจจะรู้สึกว่าอาจจะไม่ได้อยากใส่ฟอร์มตามเพศ ปัญหาแบบนี้มันจะเกิดขึ้น คนก็จะมองว่า LGBT ไม่ได้อยู่ในกล่องของเพศที่กำหนดไว้ สิ่งที่เกิดขึ้นคือ องค์กรก็ไม่พอใจ คนที่ไปทำงานในองค์กรก็จะไม่พอใจที่ต้องไปทำ ยิ่งเฉพาะคนข้ามเพศ ปัญหาเรื่องการแต่งกายและความคาดหวังจะเกิดขึ้น เวลาทำบัตรพนักงาน มีนายรึเปล่า? รูปละต้องเป็นผู้หญิงหรือผู้ชาย? มันกลายเป็นความขัดแย้งที่เกิดขึ้นในองค์กร องค์กรก็ต้องทำตามระเบียบ

ยิ่งเราพูดถึงวงการศึกษา ยิ่งมีความต้องการที่สูงมาก ความต้องการแรกของหน่วยงานคือให้คนอยู่ในระเบียบสามารถควบคุมได้ และไม่ได้อนุญาตให้คนเป็นอะไรก็ได้ที่อยากเป็น เพราะวิชาชีพมันต้องมีความน่าเชื่อถือ ดังนั้นการเป็น LGBT ในงานวิชาชีพมักจะถูกพูด และเข้าใจเสมอว่าคนพวกนี้ไม่มีความน่าเชื่อถือหรอก เพราะมีบุกคลิกภาพที่ไม่โอเค อาจจะไม่มีสภาวะทางจิตใจที่ดี เพราะมีอารมณ์สวิง

และจนกว่าคนๆ หนึ่งจะอธิบายความเป็นเพศกับองค์กรก็ต้องใช้ความคุ้นชิน ต้องใช้ประสบการณ์ของเรา บวกกับของเขาพิสูจน์ตัวเองว่าเป็นคนเรียบร้อย พูดจาดี สอนหนังสือรู้เรื่อง เราเคยเห็นคนที่ตอนเข้ารับราชการครูแต่งตัวเป็นผู้ชาย อยู่ไปทำให้คนชินเรื่อยๆ จนไว้ผมยาว ใส่ชุดราชการผู้หญิง ขยับมาใส่กระโปรง นี่ไม่ได้แปลว่าคนยอมรับนะ แต่ว่าคนเห็นว่าเธอไม่ได้เป็นคนกระด้างกระเดื่อง ทำตามระเบียบ เรียบร้อยต่างหาก

ในการทำงานด้านการศึกษาของ LGBT มีปัญหา หรือได้รับการยอมรับจากนักเรียนมากน้อยแค่ไหน

มันมีปัญหาเรื่องความกลัว มันไม่มีใครเคยถามความกลัวนักเรียนว่า เรียนกับครู LGBT แล้วเป็นอย่างไร มีแต่สังคมที่บอกว่า ถ้าเด็กเรียนกับพวกนี้ก็จะเกิดการเลียนแบบ เพราะสังคมบ้านเรามันขาดการอธิบาย การให้ความรู้ เรื่องความเป็นเพศที่หลากหลาย เด็กหลายคนยังไม่เข้าใจ สิ่งที่เกิดขึ้นคือความกลัวว่าครูที่เป็น LGBT จะทำให้เด็กอึดอัด และมีพฤติกรรมเลียนแบบ แต่จริงๆ เด็กอย่างเรา เด็กที่เป็น LGBT ก็ไม่ได้เลือกเลียนแบบว่าจะเป็นผู้หญิง ผู้ชายตามพ่อแม่ ดังนั้นพฤติกรรมเลียนแบบจึงเป็นไปไม่ได้เลย ที่ถ้าครูแป็นกะเทย นักเรียนก็จะเป็นกะเทยด้วย

การอยู่ในระบบราชการของ LGBT ทำให้ต้องมีการปกปิดเพศสภาพอยู่ไหม ทำไมถึงยังต้องปกปิดอยู่

มีนะ เพราะการเปิดเผยตัวเองมันต้องแลกบางอย่างในชีวิตเขา ถ้าเขาเปิดเผยตัวเองว่าเป็น LGBT ต้องพบกับแรงต้าน คนไม่สนับสนุน หรือคนที่ไม่ชอบอัตลักษณ์ทางเพศแบบนี้ มันมีผลกระทบต่อชีวิตประจำวัน ทำงานกับเพื่อนร่วมงานที่ไม่ชอบเพราะเป็นกระเทยหรือเป็นเกย์ ก็มีผลต่อสภาพ บางที่ก็มีผลต่อการประเมิน ขั้นเงินเดือน ประเมินตำแหน่งหน้าที่การงาน ความสามารถมีหมด แต่ยังไม่พิจารณาดีกว่า เพราะไม่เหมาะสม เช่นตุ๊งติ๊งเกินไป

ยิ่งกับคนที่เป็นทรานเจนเดอร์ คนข้ามเพศ มันยากที่จะปกปิด เนื่องจากการข้ามมันเห็นได้ชัดเจน เราเชื่อว่าอัตลักษณ์ที่แตกต่างคนก็ปฏิบัติที่แตกต่างด้วย

สังคมไทยทีค่านิยมว่า ครูต้องเป็นต้นแบบของนักเรียน แล้วขอบเขตการแสดงออกตัวตนของครู LGBT มีได้มากแค่ไหน

เราว่าครู LGBT ก็ระวัง เพราะยิ่งเป็นจุดจ้องมอง จะพูดยังไง พูดเสียงดังไหม แสดงกิริยาอย่างไร มันทำให้เราบอกตัวเองว่าเราต้องแสดงออกให้ดี เป็นตัวของตัวเองไม่ได้มาก จริงๆ อย่างที่ปกติทั่วไปทำ เราก็ทำ แต่ครู LGBT ต้องกังวล หรือระวังมากยิ่งขึ้น และให้ความสำคัญมากกับการปฏิบัติตัว ที่ต้องกังวลมากกว่าคนอื่นเพราะวิถีชีวิตของ LGBT เป็นวิถีชีวิตแบบยอมรับตัวเอง คือการสร้างบางอย่างเพื่อที่จะเปลี่ยนสถานะทางสังคมของตัวเอง หรือได้รับการยอมรับ เช่น เวลาเรียนเป็นกะเทยก็ต้องเรียนเก่ง ถึงจะไม่ว่าใครว่า หรือต้องทำอะไรดีเด่นหน่อย ส่วนหนึ่งสังคมมันก็คาดหวังแบบนี้ด้วย ว่าคนเป็น LGBT ต้องทำอะไรดีซักอย่าง เช่น บุคลิกภาพดี วางตัวดี แต่คนไม่ได้นึกว่าแต่ละคนมีบุกคลิกภาพแตกต่างกัน

เป็นเช่นนี้ พอใช้ชีวิตประจำวัน คนบางคนที่ถูกจับจ้องมอง หรือถูกตำหนิทางสังคม คนเหล่านี้ก็จะคิดว่ากลายเป็นชินไปแล้ว โดยไม่ได้คิดว่านี่คือการเลือกปฎิบัติ และก็ปล่อยผ่านเลยไป

ในสังคมไทยควรให้การศึกษาเรื่องของเพศ ความหลากหลายทางเพศไหม และถ้ามีเราพูดได้แค่ไหน

ตอนนี้มันไม่มีการสอนเลย เรายังเผชิญปัญหากับการพูดเรื่องเพศศึกษาทั่วไปที่เด็กก็ยังไม่เข้าใจ หรือยังไปนำปฏิบัติไม่ได้ เรื่องที่มันเชื่อมโยงกันอย่างเรื่องเพศหลากหลาย หรือแม้แต่สิทธิการเคารพกันก็ยังไม่เข้าใจ ดังนั้นในชั้นเรียนมันยังไม่ได้ถูกออกแบบมาให้คนเคารพกัน ดังนั้นการกลั่นแกล้งกันในโรงเรียน ด้วยเหตุแห่งความแตกต่าง

“ไม่ว่าจะเด็กที่ผิวคล้ำ อ้วน หรือเป็นกระเทย มันยังถูกละเมิด และกระทำความรุนแรงในชั้นเรียน และครูก็ปล่อยและละเลย เด็กๆ จึงไม่ได้เชื่อว่าโรงเรียนจะสร้างพื้นที่ปลอดภัยให้แก่เขา ดังนั้นตรงนี้จึงเป็นปัญหา”

ถามว่าการศึกษาช่วยได้ไหม เราก็เคยคิดว่ามันจะช่วยได้ แต่พอเราทำงานกับการศึกษา เราก็สงสารโรงเรียน เพราะว่าในทุกการเปลี่ยนแปลงทุกคนก็อยากให้ไปเริ่มที่โรงเรียน เริ่มเรื่องสิทธิ อนุรักษ์ สิ่งแวดล้อม แต่จากประสบการณ์เราที่เราไปฝึกงานกับองค์กรที่ทำเรื่องแนวคิดแบบครอบคลุม (Inclusive) คือคนที่แตกต่างหลากหลายอยู่ร่วมกัน และเคารพกัน ในเด็กประถม ครูจะเป็นคนพูด และนำเสนอประเด็น เอาข่าวหรือประเด็นต่างๆ มาถามว่าเด็กมีความเห็นอย่างไรบ้าง ซึ่งเรามองว่าเรื่องพวกนี้น่าจะถูกถกเถียง ถูกพูดถึง แต่สังคมไทยสอนลูกแบบ exclude ให้ออกไปจากคนอื่น เห็นคนอื่นเป็นคนที่ต่าง มองเห็นคนอื่นแบบเหยียด ไม่ว่าจะชนชั้นไหน การสอนให้ exclude คนอื่น มันเกิดขึ้นอยู่ตลอด นั่นเป็นเพราะระบบ ที่ไม่ถูกวางแผนมาให้มองเห็นคนอื่นๆ ด้วย

นอกจากในอาชีพครูแล้ว การเป็น LGBT ยังกระทบต่อสังคมในการทำงานของอาชีพอื่นๆ ไหม

มีผลกระทบ พอมันเป็นวิชาชีพแล้วก็มีผลกระทบหมด เพราะมันเกี่ยวกับเรื่องความน่าเชื่อถือในวิชาชีพ เรื่องความหลากหลายทางเพศมันไปขัดกันกับสิ่งที่สังคมคาดหวังให้แสดงออก มันมีหลายครั้งที่งานสำคัญๆ ถ้าองค์กรมี LGBT ก็จะถูกเก็บ ไม่ให้อยู่หน้างาน ซึ่งก็มีจริงๆ โดยเฉพาะในภาครัฐ นั่นหมายความว่าการทำงานของคนในวิชาชีพอื่นๆ การดูความสามารถและศักยภาพของคนจะไม่ถูกมองเลย ถ้าคนนั้นเป็น LGBT ถูกทำให้เรื่องความเป็นอัตลักษณ์ทางเพศลดการดูเรื่องความสามารถไปหมดเลย และถูกทำให้เบลอ

และคนคิดว่ามันโอเคแล้ว ที่จะทำเรื่องนี้กับคนเหล่านี้แบบนี้ อาจจะดีด้วยซ้ำไปกับคนที่มีแนวคิดอนุรักษ์นิยม ที่มองเห็นความเป็นเพศว่ามีแค่ 2 เพศ และปัจจุบันคนเหล่านั้นก็อยู่ในองค์กร และในระดับผู้บริหาร ซึ่งเกิดมาในสมัยที่ไม่มีการเรื่องถกเถียงทางเพศ เรื่องเพศไม่ได้รับการเปิดเผย มันก็เป็นจุดขัดกันระหว่างคนปัจจุบัน ที่เริ่มเข้าใจ LGBT หรือยอมรับไม่ได้เมื่อคนกลุ่มนี้ถูกเลือกปฏิบัติ

การเป็น LGBT ทำให้พบอุปสรรคในการก้าวหน้าในหน้าที่การงานไหม

มีอุปสรรค เรื่องการจ้างงานมันสำคัญมาก กับทุกชีวิต การมีงานทำ การสร้างรายได้ และการเข้าถึงทรัพยากรเป็นเรื่องจำเป็นที่จะหาเลี้ยงตัวเองได้ แต่ถ้าคนๆ นั้นจะถูกตัดสินให้ไม่มีงานทำ ด้วยความเป็นเพศ มันเป็นความทุกข์ที่ยากจะอธิบายกับคนอื่นได้ เช่น ทำไมงานนี้ตรงตามวุฒิแต่ไม่ได้ ในรูปเป็นผู้หญิง แต่ในใบสมัครเป็นนาย หรือโทรมาถามเห็นเป็นเสียงกระเทย ก็บอกว่าไม่ต้องมาสัมภาษณ์แล้ว

บางที่ในยุคใหม่การเลือกปฏิบัติมันจะมีความแนบเนียนมากขึ้น เช่นพอเห็นเป็นนาย ก็ตัดออกแต่แรกเลย ถ้าเอาเข้ามามีปัญหามาก ในหลายองค์กรก็มี มากสุดก็เขียนลงในใบสมัครเลยว่าไม่รับเพราะเป็นสาวประเภทสอง ไม่รับเพราะบุคลิกภาพไม่เรียบร้อย ฉะนั้นความเป็นเพศจึงส่งผลมากต่อการตัดสินใจในการรับไม่รับเข้าทำงานในสังคมไทย

**ในประเทศไทย คนชอบมองภาพจำของ LGBT ว่าเป็นตัวแทนของความตลก เป็นคนสร้างสีสัน ทำไมถึงออกมาเป็นภาพนั้น**

งานเลี้ยงในบริษัท คนที่โชว์กลุ่มแรก หรือคิดการแสดงเต้นก็ต้องเป็นพวกเกย์ เป็นกระเทยเท่านั้น มันเป็นหน้าที่ของเธอ ถ้าทำไม่ได้ก็จะถูกมองว่าเสียชาติเกิด คือเราจะบอกว่า เราเห็นเรื่องนี้ว่าเป็นเรื่องที่เกิดขึ้นจริง เราไม่ปฏิเสธว่าตัว LGBT เองก็ผลิตซ้ำตัวเอง เรื่องของความตลก

แต่สิ่งที่เราเชื่อมาตลอดคือ ไม่ว่าเค้าจะทำตัวแบบไหน แสดงออกแบบไหน ถ้าการแสดงออกนั้นตลก และคนยอมรับได้ ดีกว่าเค้านิ่งๆ แล้วคนไม่ยอมรับ เค้าเลือกตลกดีกว่า เราเชื่อว่ามันเป็นจุดเดียวที่ทำให้เป็นจุดเชื่อม ที่ทำให้คนยอมรับอัตลักษณ์ความเป็นเพศผ่านความตลก สิ่งนี้จึงถูกผลิตซ้ำจากคนในสังคม และเป็นภาพจำด้วย และส่วนนึงทำให้คน LGBT จำว่าถ้าคุณอยากมีจุดกึ่งกลางให้ได้รับการยอมรับในสังคม ก็ต้องตลก

มันถือเป็นจุดกึ่งกลางที่ประนีประนอม ฉะนั้นสิ่งที่ทำคือเพื่อแสดงออกถึงการยอมรับ บางที LGBT ก็ไม่ได้อยากเป็นอย่างนั้นหรอก แต่ต้องเป็นอย่างนั้น เพราะพยายามหาพื้นที่ที่จะได้รับการยอมรับหรือการมีอยู่ และแสดงการเป็นตัวเองอย่างปลอดภัย มันอาจจะทำให้เขาปลอดภัยมากขึ้น

**ภาพต่างชาติก็มองว่าประเทศไทยมี LGBT เยอะ มีสถานที่ท่องเที่ยวเกี่ยวกับ LGBT เยอะ แต่ในความเป็นจริงทำไมเรื่องของเพศทางเลือกถึงยังไม่ได้รับการยอมรับ อย่างเช่น เรื่องสิทธิขั้นพื้นฐานในสังคมไทย**

วิธีคิดเรื่องการทำความเข้าใจคนมันไม่เหมือนกัน อย่างต่างประเทศมันมีระบบกฎหมาย ระบบนโยบายที่สนับสนุนคน ให้พื้นที่คน และมีแนวคิดสิทธิมนุษยชนเป็นที่ตั้ง ถ้าประเทศเหล่านั้นเคยมีการเลือกปฏิบัติมายาวนาน และพยายามแก้ไข รวมถึงมีต่อสู้ของคนในประเทศนั้นด้วย แต่บ้านเราไม่ได้เป็นอย่างนั้นเลย มันปล่อยสะเปะสะปะ ซึ่งคนก็อาจจะมองว่าข้อดีของมัน คือถ้าอยากใส่ชุดเป็นผู้หญิง ก็เดินตามถนนได้ กะเทยก็เยอะแยะ นั้นหมายความว่าประเทศนี้ก็เป็นประเทศเสรีสำหรับ LGBT แล้ว

ยิ่งมีภาพจำของคนต่างประเทศ ว่าประเทศเราดูมีความเป็นเสรี เพื่อนต่างชาติยังเคยถามว่าประเทศนี้ดูเป็นเสรีมาก เพราะเธอก็เดินตามท้องถนนได้ แต่ในความเป็นจริงแล้วมันไม่ใช่ และขัดแย้งมาก

**“เพราะ LGBT ที่ใช้ชีวิตอยู่พวกนี้ ไม่ได้มีกฎหมาย หรือนโยบายมารับรองในความเป็นเพศ หรือคุ้มครองเขา แต่ในต่างประเทศมันมีหลักคิดคุ้มครองคนด้วย มันเลยยังเป็นภาพต่าง”**

เราว่ามันไปบังเอิญกับภาพของวงการอุตสาหกรรมการท่องเที่ยว ที่ดันให้กะเทยเป็นจุดขาย เช่นในพัทยา ถ้ามาแล้วต้องมาดูเต้นคาบาเร่ต์ มันกลายเป็นว่าธุรกิจโน้มน้าวความคิด ทำให้ไม่ได้เกิดความรู้และเข้าใจว่าจริงๆ ว่ากฎหมายในประเทศไทยเป็นอย่างไง เคยมีคนถามว่าดูเสรีขนาดนี้ทุกคนเป็นนางสาวหมดแล้วใช่ไหม เราก็ตอบว่าไม่ใช่ เขาก็ตกใจว่าแล้วอยู่กันยังไง ไปโรงพยาบาลยังไง ต้องเข้าวอร์ดชายหรอ อย่างที่บอกที่นี่มันมีความแตกต่างกันสูง เราจะเห็นข้อดีข้อนึง คือสังคมไทยมันสร้างการยอมรับกับคน LGBT ได้ แต่เป็นการยอมรับที่มีเงื่อนไข ไม่ว่าเรื่องใดเรื่องนึงที่จะได้นับการยอมรับคุณต้องเป็นแบบนี้ก่อน

จริงๆ เราก็คิดว่าทุกอย่างมันเสิร์ฟทุนนิยม หนุนเรื่องพวกนี้ แต่มันก็ยังดีที่คนไทยยังให้พื้นที่แสดงออกตัวตนความเป็นเพศอยู่บ้าง หรือเมื่อดูจำนวนความรุนแรงทางเพศเมื่อเทียบกับบางประเทศเราก็ยังดีกว่า อยู่ในที่สาธารณะยังสามารถแสดงออกอัตลักษณ์ทางเพศ เราก็ไม่ได้ถูกคนเข้ามาทำร้าย จนทำให้คนคิดว่านี่เป็นดินแดนเสรีของ LGBT

แต่คนไทย อาจจะไม่มีการมาว่ากล่าวกันต่อหน้า แต่อาจมีการกระซิบกัน หรือทำอย่างใดอย่างหนึ่งที่ไม่สนับสนุน LGBT เราเชื่อว่าถ้ามีการเคลื่อนไหวของ LGBT ต่อสู่เรื่องนึง เช่นการแต่งงานของคนเพศเดียวกัน วันนั้นจะมีคนที่ขึ้นมาต่อต้าน และไม่เอาด้วย คนจะคิดว่าเป็นแบบนี้ก็ดีแล้ว ไม่ต้องไปเรียกร้องอะไร แค่นี้คนก็ให้พื้นที่แล้ว

**พบเคสของคนที่มีปัญหาจากการเป็น LGBT บ้างไหม เคสไหนที่จบเจอปัญหาหนักสุด**

อย่างเราที่ทำองค์กรเกี่ยวกับทรานเจนเดอร์ และเป็นคนก่อตั้งกลุ่มเพื่อนกะเทยไทย เราก็จะเจอปัญหาของคนที่เป็นกะเทย ในการทำงานและสมัครงานมากที่สุด เราก็บอกกันว่าทุกคนต้องการงานทำ ทุกคนต้องการมีชีวิต และกว่าคนเหล่านั้นจะเข้าถึงการศึกษา พ่อแม่ส่งลูกที่เป็นกะเทยเรียน มันยังมีกรณีที่พ่อแม่ไล่ออกจากบ้าน เพราะผิดหวังจากเรื่องเพศของลูก คนพวกนั้นก็กลายเป็นคนที่ไม่มีการศึกษา ไม่มีคุณวุฒิติดตัว งานที่เขาทำก็จะไม่ได้มีตลาดกว้าง ยิ่งแคบ หรือหลายคนที่มีวุฒิ เรียนจบ ไปสมัครงานก็สมัครไม่ได้ เพราะคนตัดสินจากความเป็นเพศ ฉะนั้นปัญหาจากการจ้างงานมีมาก

คำนำหน้านามก็เป็นอุปสรรคกับการใช้ชีวิต โดยเฉพาะคนข้ามเพศ บางทีบัตรประชาชนเป็นนายก็ไม่รู้จะทำไง ไปติดต่อราชการก็ถูกถาม เป็นตัวจริงหรือเปล่า บอกพ่อแม่หรือยังแต่งตัวแบบนี้ หรือที่เราเจอก็มีไม่ให้เปลี่ยนชื่อ ให้พ่อแม่มายืนยันได้ไหม ว่าเป็นตัวจริง และถูกตั้งแง่เรื่องความเป็นเพศ หรืออย่างไปโรงพยาบาล หมอให้ไปนอนวอร์ดผู้ชาย ทั้งๆ ที่ตัวจริงเป็นผู้หญิงหมดแล้ว และเราก็เถียงไม่ได้เพราะบัตรเขียนว่านาย หรือการเดินทางไปต่างประเทศ ในบางประเทศก็มีปัญหา เพราะหนังสือเดินทางเราเป็นคำนำหน้าเดิม ทำให้ยากเพราะเพศสภาพไม่ตรงกับที่ระบุไว้ในเอกสาร

แต่ส่วนใหญ่จะเป็นเรื่องอคติมากกว่า จริงๆ คนก็ไม่มีความมั่นใจนะ ไปรับยาถูกเรียกว่า ‘นาย’ คนมองหลายสิบคน เราก็ไม่มั่นใจ บางทีเราก็ให้แม่ไปรับแทน มันคือวิถีชีวิตจริงๆ

**ปัญหาของ LGBT ที่พยายามเคลื่อนไหว ให้เกิดการเปลี่ยนแปลงในสังคมไทยตอนนี้ มีเรื่องอะไรบ้าง**

เราจะเห็น 2 เรื่องในการเคลื่อนไหวของ LGBT คือ 1) การแต่งงานของคนเพศเดียวกัน คือพระราชบัญญัติชีวิตคู่ 2) การเปลี่ยนคำนำหน้านามของคนข้ามเพศ สองเรื่องนี้น่าจะเป็นเรื่องหลักแล้ว ปัญหาย่อยๆ ต่างๆ ก็มักจะเกิดจากเรื่องนี้ เราก็ไม่รู้ว่ามันจะแก้ปัญหาไหม แต่มันควรได้รับการแก้ไข ถูกสร้างเป็นกฎหมายเพื่อคุ้มครอง

ถ้าถามเราว่าเรื่องไหนจะเกิดขึ้นก่อน เราว่ากฎหมายเปลี่ยนคำนำหน้านามน่าจะเปลี่ยนได้ก่อน แต่เราว่านาน น่าจะเกิน 20 ปีต่อจากนี้ เราเชื่อมากเรื่องความเปลี่ยนแปลงทางกฎหมายหรือความคิด เพราะมันต้องผ่านผู้แทนพระองค์ซึ่งตอนนี้เรายังไม่มีด้วย จึงเป็นไปไม่ได้เลย หรืออีกทางคือให้รัฐบาลชุดนี้ผ่านกฎหมายเลยในสภา ก็เป็นไปไม่ได้อีก

แต่คิดว่ามันนาน เพราะว่าการออกกฎหมายบางอย่างที่เกี่ยวกับสิทธิผู้คนในบ้านเรามันนานมาก เหมือนกฎหมายประกันสังคมที่ใช้เวลาถึง 46 ปี จริงๆ พวกที่เป็นนักนโยบายหรือเปลี่ยนแปลงนโยบายต้องคิดว่ามันกระทบคนไหม คนจะแย้งเยอะไหม จะกังวลว่าสังคมว่าอย่างไร ลองโยนเรื่องนี้ถามสังคมยัง ระยะหลังพอเราทำงานเกี่ยวกับคนที่มีส่วนเปลี่ยนแปลงนโยบายในภาครัฐ มีความต้องการบางอย่างที่ต้องดูข้อมูล เช่นประชาชนว่ายังไง มีงานวิจัยอะไร ฉะนั้นงานที่เราทำก็ต้องกระตุ้นให้คนคิดเรื่องนี้ ว่าปัญหาที่เกิดขึ้น ปัญหาจากความหลากหลายทางเพศมีอะไรบ้าง ดังนั้นคนที่เคลื่อนไหวเรื่องคนแต่งงานเพศเดียวกัน ก็ต้องมีเสวนา ต้องทำแบบนี้เพื่อให้เกิดการเคลื่อนไหวตลอด ให้คนสนใจมากยิ่งขึ้น

เราว่าการเปลี่ยนแปลงคำนำหน้าเกิดก่อน เพราะมันกระทบคนน้อยที่สุด มีผลกับแค่คนข้ามเพศ แต่กฎหมายการแต่งงาน มันกระทบกับความสัมพันธ์ กฎหมายครอบครัว กฎหมายทรัพย์สิน

**ทำไมถึงประเมินว่าอีกอย่างน้อย 20 ปี เป็นเพราะเรื่องของ generation รึเปล่า**

เราไม่รู้ว่าเป็นเรื่องของ generation รึเปล่า แต่เราว่าระยะเวลาของความเปลี่ยนแปลง ประมาณ 10 ปี มันกำลังพอดีในหลายๆ เรื่อง เช่นถ้าให้ความรู้คนใน 10 ปี มันจะทำให้คนเข้าใจเรื่องนั้นไปได้ และหลังจากนั้นมันคือการขับเคลื่อน เราจึงมองว่าจะเป็นแบบนั้น อย่างงานที่เราทำกับเพื่อนกะเทยไทย ก็ทำมาเกือบ 10 ปีแล้ว แต่ช่วงแรกๆ เราทำแค่การให้ข้อมูลทางบวกเกี่ยวกับชีวิตของคนที่เป็นกะเทยในสังคมไทย และเห็นว่าหลายๆ เรื่องมันถูกพูดมากขึ้นในสังคมไทย

เราจึงมองว่า 10 ปี คือระยะเวลาที่พอจะเห็นการเปลี่ยนแปลงบ้าง สังคมอาจจะมีทิศทางที่ดีขึ้น คนจะเริ่มอดทนไม่ได้หรอกที่จะเห็นคนถูกเลือกปฏิบัติต่อหน้า ฉะนั้นสิ่งนึงที่ต้องรอคือตัว LGBT ต้องมองเห็นว่าสิ่งที่ตัวเองเผชิญเป็นปัญหา สามารถลุกขึ้นมาเรียกร้อง ใช้กลไกสิทธิมนุษยชนในการคุ้มครองปกป้องตัวเองได้ ไกลกว่านั้นคือคนในสังคมที่ไม่ใช่ LGBT มองเห็นปัญหา และสามารถบอกสังคมว่านี่เป็นการเลือกปฏิบัติ และไม่ถูกต้อง

**เคลื่อนไหวอย่างไรให้คนที่ไม่ได้เป็น LGBT เห็นด้วย และคล้อยตาม ทำยังไงให้คนอินไปกับเรื่องนี้**

พลังมันไม่พอ เพราะคนเป็น LGBT ก็ไม่ใช่คนที่สามารถไปนั่งและขับเคลื่อนอะไรได้ อย่างแรกในความสำเร็จของการเปลี่ยนแปลงของหลายประเทศคือ มันมีคนเหล่านี้เข้าไปนั่งในสภา มีคนพวกนี้เข้าไปอยู่ในคนเปลี่ยนแปลงนโยบาย แต่บ้านเราไม่มีเลย เช่น ถ้าเราดูประเทศเล็กๆ เช่นเนปาล ที่เปลี่ยนแปลงกฎหมายเพิ่มตัวเลือกเพศ others หรืออื่นๆ มากกว่า 2 เพศ จะเห็นว่าก็ไม่ใช่เรื่องของรัฐมนตรี 4-5 คนที่จบมาจากเมืองนอก แต่เพราะว่าคนพวกนี้เรียกนักกฎหมาย LGBT หรือนักเคลื่อนไหวมาอยู่ในทีม แต่บ้านเราไม่มีข้าราชการหรือผู้เปลี่ยนแปลงนโยบายพวกนี้ เพราะต้องระวังตัว ไม่งั้นถ้าผลักดันเรื่องนี้คนก็จะมองว่าแบบเป็นเกย์รึเปล่า คนจึงกลัว และถอย

ฉะนั้นอันแรกเลย LGBT ต้องเชื่อว่าสิ่งที่ตัวเองถูกเลือกปฏิบัติทางเพศ และเจออคติทางเพศสามารถได้รับการแก้ไข และใช้กลไกสิทธิมนุษยชนได้ ไม่ใช่ปล่อย นิ่งเฉย และอย่างที่สอง ต้องทำให้คนในสังคมเห็นว่าเรื่องนี่ไม่ใช่เรื่องของแค่คนกลุ่มเรา แต่เป็นเรื่องที่ต้องเห็นใจและให้แรงสนับสนุน คือสิ่งที่มันเป็นวาระได้ มันต้องกระทบคนจำนวนมาก และเราคิดว่าแรงสนับสนุนของคนที่ไม่ใช่ LGBT สำคัญมาก

**“มันอาจจะเริ่มต้นจากพ่อแม่ที่มีลูกเป็น LGBT เราว่าคนกลุ่มนี้จะเป็นพลังแรกๆ ที่มีความสัมพันธ์ใกล้ชิด กลุ่มที่ 2 คือคนรุ่นใหม่ ที่มีเพื่อนเป็น LGBT ในชั้นเรียน ถ้าคนกลุ่มนี้มากพอจนกระทั่งพูดเป็นเสียงเดียวกันได้ว่า ถึงเวลาแล้วที่ประเทศต้องมีอะไรมาคุ้มครอง LGBT เราว่าวันนั้นคนที่เป็นคนกำหนดนโยบายจะรับฟังมากยิ่งขึ้น เรื่องแบบนี้ไทม์ไลน์มันอีกยาว เราเลยคิดว่าอีกยาวและไม่ใช่คนรุ่นเราแน่ๆ ที่เป็นคนเปลี่ยน”**

**อ้างอิง :** [**https://thematter.co/pulse/lgbt-inequality-with-krukath/48901**](https://thematter.co/pulse/lgbt-inequality-with-krukath/48901)

**……………………………………………………………………………………………….......**

**LGBT: สภาไต้หวันผ่านกฎหมายแต่งงานเพศเดียวกันครั้งแรกในเอเชีย**

ไต้หวันเป็นชาติแรกในเอเชียที่ให้การแต่งงานระหว่างคู่รักเพศเดียวกันเป็นสิ่งถูกกฎหมาย หลังจากรัฐสภาผ่านกฎหมาย "คู่ชีวิต" ในวันนี้ (17 พ.ค.) ซึ่งจะเปิดทางให้คู่รักเพศเดียวกันสามารถจดทะเบียนเป็นคู่แต่งงานกันได้กับหน่วยงานของรัฐ

โดยในวันนี้ ซึ่งตรงกับวันสากลยุติความเกลียดกลัวคนรักเพศเดียวกัน คนข้ามเพศ และคน รักสองเพศ (International Day Against Homophobia, Transphobia & Biphobia) สมาชิกสภาผู้แทนราษฎร (ส.ส.) ไต้หวันได้พิจารณาร่างกฎหมายว่าด้วยการแต่งงานระหว่างคู่รักเพศเดียวกัน 3 ฉบับ

- ศาลไต้หวันชี้ กม.ห้ามคนเพศเดียวกันแต่งงานกันขัด รธน.

- ปลุกกระแสอนุญาตคนเพศเดียวกันแต่งงานได้ในไต้หวัน

- พ.ร.บ. คู่ชีวิต : ครม. เห็นชอบ ร่าง พ.ร.บ. คู่ชีวิต แต่ยังไม่เปิดให้รับบุตรบุญธรรมร่วมกัน

แต่ฉบับที่ผ่านความเห็นชอบจากรัฐสภาครั้งนี้ เสนอโดยรัฐบาลของประธานาธิบดีไช่ อิงเหวิน ถือเป็นฉบับที่มีความก้าวหน้ามากที่สุด และเป็นฉบับเดียวที่เสนอเงื่อนไขให้คู่รักเพศเดียวกันมีสิทธิ์อย่างจำกัดในการรับอุปการะบุตรบุญธรรม

ร่างกฎหมายดังกล่าว ผ่านความเห็นชอบจากรัฐสภาไปด้วยคะแนน 66 ต่อ 27 เสียง โดยเสียงสนับสนุนส่วนใหญ่มาจากพรรคประชาธิปไตยก้าวหน้าของ น.ส.ไช่ และจะมีผลบังคับใช้หลังจากผ่านความเห็นชอบให้ประกาศเป็นกฎหมายจากเธอในฐานะประธานาธิบดี

ด้านกลุ่มผู้สนับสนุนสิทธิคนรักเพศเดียวกันหลายร้อยคนได้ออกมารวมตัวกันที่ด้านหน้ารัฐสภาเพื่อรอฟังผลการพิจารณาครั้งนี้ท่ามกลางสายฝนที่โปรยปรายลงมา และเมื่อได้ทราบผลพวกเขาต่างโห่ร้องด้วยความยินดี ขณะที่บางคนสวมกอดกันทั้งน้ำตา

**มาถึงจุดนี้ได้อย่างไร**

ความเคลื่อนไหวครั้งนี้มีขึ้นหลังจากเมื่อปี 2017 ศาลฎีกาของไต้หวันมีคำวินิจฉัยว่า การห้ามคู่รักเพศเดียวกันแต่งงานกันขัดต่อรัฐธรรมนูญและละเมิดสิทธิความเสมอภาคของพลเมือง ทำให้รัฐสภาไต้หวันมีกำหนดเส้นตาย 2 ปี ในการแก้ไขกฎหมายที่มีอยู่ หรือผ่านกฎหมายใหม่เพื่อรับรองการแต่งงานของคู่รักเพศเดียวกันภายในวันที่ 24 พ.ค.นี้

แต่ความเคลื่อนไหวดังกล่าว ต้องเผชิญกับกระแสต่อต้านจากสังคม โดยเฉพาะกลุ่มผู้มีแนวคิดอนุรักษ์นิยม ทำให้รัฐบาลไต้หวันต้องจัดการลงประชามติหลายครั้ง

ซึ่งผลการลงประชามติบ่งชี้ว่า คนส่วนใหญ่ปฏิเสธข้อเสนอที่จะกำหนดให้ "การสมรส" ระหว่างคนเพศเดียวกันเป็นสิ่งถูกกฎหมาย โดยชี้ว่า คำนิยามของ "การสมรส" ควรจำกัดไว้สำหรับคู่รักชายหญิง

ด้วยเหตุนี้ รัฐบาลไต้หวันจึงระบุว่าจะไม่ปรับแก้คำนิยามเดิมของคำว่า "สมรส" ที่มีอยู่ในประมวลกฎหมายแพ่ง แต่จะออกกฎหมายใหม่สำหรับการแต่งงานของคนเพศเดียวกันโดยเฉพาะ

**สังคมมีปฏิกิริยาอย่างไร**

คนจำนวนมากแสดงความยินดีต่อข่าวครั้งนี้ผ่านทางโซเชียลมีเดีย

นายฟิล โรเบิร์ตสัน รองผู้อำนวยการฮิวแมนไรท์วอทช์ประจำภูมิภาคเอเชีย ระบุว่า "นี่คือชัยชนะครั้งยิ่งใหญ่ด้านสิทธิของกลุ่มผู้มีความหลากหลายทางเพศ**"**พร้อมชี้ว่า ความคืบหน้าของไต้หวันในวันนี้น่าจะเป็นจุดเริ่มต้นให้เกิดกระแสเคลื่อนไหวไปทั่วเอเชียเพื่อสร้างความเท่าเทียมให้แก่กลุ่มผู้มีความหลากหลายทางเพศ

ก่อนหน้านี้ ประธานาธิบดีไช่ ได้ทวิตข้อความว่า ไต้หวันมี "ความก้าวหน้าครั้งใหญ่ไปสู่ความเสมอภาคอย่างแท้จริง" ในการลงมติของรัฐสภาครั้งนี้

**อ้างอิง:** <https://www.bbc.com/thai/international-48307052>

**……………………………………………………………………………………………….**